Il-player ta’ nofs il-ground ta’ Juventus, Blaise Matuidi, żvela li wara li ttestja pożittiv għall-Covid-19 ħassu se jiġġennen. Matuidi kien wieħed mit-tliet players Bianconeri li ħadu dan il-virus flimkien ma’ Daniele Rugani u Paulo Dybala. Minn dak iż-żmien ‘l hawn il-player internazzjonali Franċiż irkupra sew għalkemm ammetta li psikoloġikament din il-kundizzjoni xxukkjatu u ħolqitlu paniku kbir. Minkejja li ma kellhomx xi sintomi partikolari meta għamel is- swab test u rriżulta pożittiv, beda jibża’ għall-familjari u l-ħbieb tiegħu. Matuidi sostna li ma kinitx xi ħaġa faċli li jaċċetta dak kollu li għadda minnu minħabba li kellu jagħmel xahar f’iżolament totali u ma setax jara sew lill-għeżież tiegħu. Dawn tal-aħħar ħaduha bi kbira ferm iżda stqarr li hu pprova jibqa’ sod u jiftakar fil-mumenti sbieħ li għadda minnhom tul il-karriera tiegħu.